《题杨太宰名花岭》
明代·温纯

茂叔独爱莲，渊明独爱菊。莲为名君子，菊为供幽独。

何如仙人名，花灼实亦馥。古有木帝精，蟠山三见熟。

主人海滨居，种之满山曲。的皪陋河阳，纷披成绮褥。

结实仍累累，尽醉韶华足。持以啖阿母，百岁颜如玉。

亦悟树人理，成蹊光前躅。朅来厌纷嚣，梦寐山中屋。

托兴在丹青，开卷霞夺目。不是避秦时，宁问武陵澳。

金马且陆沉，神游亦可掬。再种菊与莲，时时春更簇。

他日赋归来，纫荷以为服。或餐英与实，轻身挂仙箓。

不则延良友，花间醉醽醁。我亦倦游人，求羊或不辱。

欲鼓山阴棹，开径待趢趗。

作者简介：（1539—1607）陕西三原人，字景文，一字叔文，号一斋。嘉靖四十四年进士。授寿光知县，征迁户科给事中。累迁至左都御史。时矿税使四出，所至作恶多端。纯屡疏陈，不报。曾倡诸大臣伏阙泣请罢矿税。后以与首辅沈一贯不合，力请致仕。卒谥恭毅。有《温恭毅公集》。